Երեկ հինգ քաղաքական ուժերի (ՀԱԿ, ԲՀԿ, «Հանրապետական», ՀՅԴ և «Ժառանգություն») ներկայացուցիչները հերթական անգամ հավաքվել էին` խորհրդարանական առաջիկա ընտրություններն ազատ ու արդար անցկացնելու մտահոգությամբ: Լրագրողների ներկայությամբ երկարատև ու դժվար բանակցությունների արդյունքում ԲՀԿ-ից Վարդան Օսկանյանը, ՀԱԿ համակարգող Լևոն Զուրաբյանը, ՀՅԴ Հայաստանի Գերագույն մարմնի ներկայացուցիչ Արմեն Ռուստամյանը, «Ժառանգությունից»` Ռուբեն Հակոբյանը ստորագրեցին ԱԺ ընտրություններին մասնակցող քաղաքական ուժերի հայտարարություն: Այդ փաստաթղթում մասնավորապես ասվում է. «Կարևորելով ընտրություններն ազատ, արդար, թափանցիկ, եվրոպական չափանիշներին հարիր անցկացնելու նշանակությունը, հանրության և քաղաքական կուսակցությունների ջանքերը միաբերելու անհրաժեշտութ յունը, համաձայնվում ենք ձևավորել ընտրությունների հանրային վերահսկողության միջկուսակցական միասնական շտաբ»:Կուսակցությունների ներկայացուցիչներից միայն Գալուստ Սահակյանը հրաժարվեց միանալ հայտարարությանը` նկատելով, որ այդպիսի նախաձեռնությամբ արդեն հանդես է եկել ԱԺ նախագահը: «Ավանգարդի» թղթակիցը խորհրդակցության ավարտից հետո զրուցեց Գալուստ Սահակյանի և Արմեն Ռուստամյանի հետ: